Publication: Magyar Közlöny
Issue: MK-2001-115 (Year: 2001, Number: 115)
Era: 1990-2004
Section: A 41/1996. (X. 4.) AB határozat arra hívta fel a figyelmet,
Paragraph Index: 946

1996. 307, 309.) Az Alkotmánybíróság álláspontja szerint nem tekinthető a jogbiztonság igénye szerinti eljárási rendnek az olyan tartalmú szabályozás sem, amely lehetővé teszi, hogy az önkormányzat képviselő-testülete a közbeszerzés általános vagy egyszerűsített szabályait kizárólag saját mérlegelése szerint választhatja, s az egyszerűsített eljárástól is eltérhet a döntés sürgősségére hivatkozással. A rendeleti előírások közötti, határozati formában történő választás lerontja a rendeleti formához kötött jogalkotói akaratot, s — a szabad mérlegelés lehetősége miatt — kiszámíthatatlanná teszi a képviselő-testületnek a közbeszerzési eljárásformák közötti választásra vonatkozó döntését. Az Ör. — azáltal, hogy erre irányuló követelmények, keretek, feltételek meghatározása nélkül engedi a rendelkezéseitől eltérő tartalmú egyedi döntés meghozatalát — viszonylagossá teszi a vizsgált rendeleti előírások alkalmazhatóságát.

Source: https://magyarkozlony.hu/hivatalos-lapok/8fe82eafa7afd01d11991621bc1328062e77108e/dokumentumok/7365d56ddf4b0f7eda48dc850e353443ee726d5c/letoltes